SHBA: Vazhdon me intensitet fushata presidenciale
Kandidatët provojnë forcat në shtetet e para ku do të mbahen zgjedhjet brenda partive
Festa e Ditës së Pavarësisë në 4 korrik, solli ndryshime në aktivitet e fushatave të kandidatëve për president dhe të reja në grumbullimin e fondeve. Senatorja Hillari Klinton e New Yorkut, e cila udhëheq garën e kandidatëve brenda Partisë Demokratike, shkoi në shtetin e Iowas, një prej shteteve të para që do të zhvillojnë zgjedhjet paraprake brneda partive. Gjatë takimeve ajo mori një ndihmë të vogël nga një tjetër demokrat i mirënjohur, burri i saj. Bill Clinton ka mbetur popullor me votuesit demokratë. Por disa analistë politikë thonë se Hilary Klinton duhet të tregohet e zgjuar duke e kufizuar praninë e bashkëshortit të saj në fushatë, pasi kështu ajo nuk do të mbetet në hije nga prezenca e tij. Në Iowa ishte edhe rivali kryesor i senatores Klinton, Senatori i shtetit Illinoi, Barack Obama, si dhe konkurrenti republikan, ish-guvernatori i shtetit Massachusets, Mitt Romney. Zoti Romney ka shpenzuar fonde të shumta për spote publicitare në radio dhe televizione, në shtetet që i zhvillojnë zgjedhjet në fillim, me shpresë për t’u bërë më i njohur mes votuesve republikanë. Analisti politik me bindje demokrate Bob Shrums thotë se mbi kandidatët do të ketë trysni të madhe për shtetet e para ku zhvillohen zgjedhjet paraprake si Iowa, New Hampshire apo Karolina e Jugut. Ish-kryebashkiaku i New Yorkut Rudy Guliani vazhdon të udhëheqë mes kandidaturave republikane për postin e presidentit, i ndjekur nga ish- senatori i shtetit Tennesi, Fred Thompson, nga ish guvernatori Romny dhe Senatori i Arazonës John Mc Cain. Zoti Thompson pritet të zyrtarizojë hyrjen në garën për president së shpejti dhe ky aspekt mund të dëmtojë senatorin Mc Cain, i cili është më mbrapa si në sondazhe ashtu dhe në grumbullimin e fondeve. Kohët e fundit, dhjetra anëtarë të stafit elektoral të senatorit McCAin, u pushuan për të kursyer të ardhurat, dhe për shumë analistë, kjo lëvizje shihet si një përpjekje e senatorit për të qëndruar në garë deri në muajin janar kur nisin votimet. Gjithashtu futja e pritshme e zotit Thompsonit në garë, mund të ndikojë në uljen e mbështetjes për zotin Guliani, ndërkohë që republikanët konservatorë po shqyrtojnë alternativat e tyre për vitin e ardhshëm. Amy Walter është redaktore e faqes politike në internet Hotline. Veç zotit Thompson, është edhe ish kryetari i Dhomës së Përfaqësuesve, Newt Gingrich nga Georgia, që po shqyrton venien e kandidaturës për republikanët. Ai thotë se do të vendosë nga muaji tetor. Disa demokratë vazhdojnë të shpresojnë se ish-Presidenti Al Gore mund të bëjë një përpjekje tjetër për Shtëpinë e Bardhë vitin e ardhshëm. Zoti Gore u pyet rreth kësaj ideje, në një emision të televizioni NBC. Zoti Gore tha se ai është i përqëndruar në çështjet e ngrohjes globale, dhe gjetjes së trajtimeve për djalin e tij 24 vjeçar. Djali i tij, u arrestua në Kaliforni të mërkurën, duke i dhënë makinës me shpejtësi. Gjatë kontrollit policia i gjeti marihuanë.